Rossiyada muxolifat saylov natijasini tan olmayapti 
64 foizdan ortiq ovoz olgan Putin saylovni “ochiq, erkin va adolatli kurash” deb ta’riflagan. Oppozitsiya bu yolg'on deydi. Namoyishlar.
Vashington Kremlni saylov jarayonida yo’lga qo’yilgan xato va qonunbuzarliklarni tekshirib, adolatni ta’minlashga undamoqda. Yevropa Ittifoqi ham shu singari chaqiriq bilan chiqqan. Yevropada Xavfsizlik va Hamkorlik Tashkiloti saylov demokratik o’tishi uchun sharoit yaratilmadi deya xulosa qilmoqda. Uning liderlaridan biri Aleksey Navalniy deydiki, Vladimir Putin g’irrom siyosatchi ekani oydek ravshan. Kremlda o’tirganlar xalqni yillar davomida aldab kelayotgan vijdonsiz shaxslar, deydi u. Muxolifat saylov natijasini tan olmaydi va uning talablari bajarilmaguncha, o’nlab ming odamlar norozilik namoyishlari o’tkazaveradi, hech kim ularni to’xtata olmaydi, bosim bilan ham, qamoqqa olishlar bilan ham, deydi Navalniy. Boshqa tomonda esa Vladimir Putinning tarafdorlari. Kreml qarshisida bayroq ko’tarib, uni prezidentlikka qaytayotgani bilan tabriklayotgan minglab fuqarolar. Kecha Moskva va Sankt-Peterburgda 300 namoyishchi hibsga olingan va ko’pi keyinroq qo’yib yuborilgan. "Moskva metrosi portlatilganida Putin yig’lamagan edi. Lekin bu safar prezidentlikka saylanganini ko’rib, Putin yig’lab yubordi. Bilasizmi, nega? Chunki u qo’rqib qoldi. Diktatorning ko’zidan oqqan yosh quvonsh yoshlari emas, qo’rquv yoshi”, - deya hayqiradi Ilya Yashin, muxolifat yetakchilaridan biri. Muxolifatchi Garri Kasparov fikricha Rossiyada hokimiyatga yangi avlod vakili, yangicha fikrlaydigan odam rahbarlikka kelishi kerak edi. Usiz yangi, erkin va farovon jamiyat qurish mumkin emas, deydi u. Kecha Moskvada hisbga olingan Nataliya Pelevina politsiya mashinasidan “Amerika Ovozi” ga telefon qildi: “Putinsiz Rossiya deb qichqira boshlashimiz bilan bizni hisbga olishdi. Mashinada 12 ta mahbus bor. Bizni qayoqqa olib ketishayapti, bilmaymiz”. Saylovda 7 foiz ovoz olgan Mixail Proxorov Pushkin maydonida namoyishga chiqqanlardan biri bo’ldi. Proxorov yangi siyosiy partiyaga asos solmoqchi. Asosiy maqsad erkinlikni targ’ib qilish bo’ladi, deydi u. Prezidentlikni Putinga topshirish arafasida turgan Dmitriy Medvedev saylovda kuzatilgan xatolar to’g’rilanadi, qonunbuzarliklar ortidagi shaxslar jazoga tortiladi va Rossiya demokratiya tomon dadil qadam tashlashda davom etadi deydi.